# שם התוכנית: יום קשר משפחתי

**תיאור תמציתי:**

יום קשר משפחתי הוא יום בו משפחות החניכים מוזמנות לקהילת החינוך ומתרחש מס' פעמים במהלך השנה. ימי הקשר המשפחתי הם הזדמנויות מובנות בתוך הלו"ז השנתי לחיזוק ההיכרות בין משפחות החניכים לקהילת החינוך, לחיזוק השותפות במשימה החינוכית (הורה-מחנך) ולהעצמת הקשר הורה-חניך. חלק משמעותי ביום הקשר המשפחתי הוא שיתוף המשפחות בתהליך שהחניך עובר בבית הספר/ בפנימייה מבחינה לימודית, ומבחינות נוספות בצורה מעצימה ומקדמת.

## יעדים:

**רציונאל:**

נקודת המוצא בקיום ימי קשר משפחתי היא כי מקומה של המשפחה הביולוגית וההורים הינו ראשון ומשמעותי ביותר ועל כן על המחנכים להשקיע בחיזוק הקשר של החניך עם משפחתו ובחיזוק הקשר של קהילת החינוך עם המשפחות. על המחנכים לחזק את השותפות בהעצמה הדדית, הן של ההורים בעיני החניך והן של החניך בעיני הוריו. בימי קשר משפחתי מתאפשרת להורים הכרות ומעורבות עם עולמו של ילדם בחיי היום יום.

**מטרות:**

1. חשיפת ההורים לעולמו של הילד בחיי היום יום בבית הספר / בכפר / בפנימייה.
2. חיזוק הקשר בין החניך להוריו.
3. חיזוק הקשר בין קהילת החינוך והמחנכים למשפחות.
4. חיזוק השותפות והאחריות של ההורים בתהליך החינוכי של הילד.

**מרכיבי תפיסה רלוונטיים**

1. **ייצוגים אמינים של שלמות הורית**
* המחנך כאדם שלם (תלת מימד - דמות יציבה, נוכחת, מקבלת ומציבה גבולות).
* העצמת החניך בעיני ההורים (משפחה) והעצמת ההורים (משפחה) בעיני החניך.
* העמקת ההיכרות והשותפות בין סביבת החינוך, החניך ומשפחתו.
1. **תיקון הלב**
* העצמת החניך בעיני הוריו על ידי תיווך חוויות הצלחה שלו.

**ערכים נוספים שניתן להביא לידי ביטוי בימי קשר משפחתי:**

1. כיבוד הורים
2. כבוד למסורת

## תיאור מפורט:

**היקף התוכנית :**

ימי קשר משפחתי יתקיימו לפחות פעמיים בשנה: בתחילתה ולקראת סיום השנה. מועד נוסף שיכול להיות משמעותי ליום קשר משפחתי הוא במחצית השנה סביב חלוקת תעודות.

**דגשים חינוכיים:**

**הכנת הצוות החינוכי:**

1. **שיחת הכנה של צוות המדריכים וצוות המחנכים של בית ספר**

השיחה צריכה להיות מותאמת להכרות עם רקע על משפחות החניכים. על הצוות המוביל/ הצוות הטיפולי לעשות עבודת הכנה ולהביא לשיחה עם הצוות נושאים רלוונטיים כגון סוגיות מרכזיות הקשורות ברקע המשפחתי של החניכים, הכרות עם קודים תרבותיים של יוצאי תרבויות שונות הנמצאות בכפר וכדומה.

1. **דף דגשים והכנה למחנך**

עבור המחנך דגשים מסודרים ונקודות להתייחסות במפגש עם ההורים, יכולים לסייע למפגש מוצלח. יש להכין דף הכולל בתוכו דגשים חשובים לניהול שיחה **(מצורף בנספחים דף לדוגמא)**

1. **תרגום**

יש לבדוק מראש האם יש צורך בהזמנת מתורגמנים. חשוב שההורים יוכלו לנהל שיחת עומק משמעותית עם המחנך ולבטא את עצמם (לא רק להקשיב..), לכן במידה ויש הורים שאינם מנהלים שיחה קולחת בעברית יש להתכונן מראש עם מתורגמנים שיסייעו למחנכים ולהורים במפגש. כאן ישנה הזדמנות משמעותית להשתמש ברכז/ת בוגרים לגיוס בוגרים שאנו יודעים שישמחו לבוא ולהוות לעזר ביום שכזה, יש צורך בגיוס מתורגמנים אחד לכל מחנך. במידת הצורך ניתן להשתמש במתורגמנים גם לצורך שיחות מקדימות בטלפון עם ההורים. כדאי להכין תג שם לכל מתורגמן ולכתוב מתורגמן מתחת לשם, בכדי שיידעו שהוא מתורגמן ובשעת הצורך אנשים יוכלו להיעזר בו.

1. **התייחסות לחניכים שאין להם משפחה**

בימים כאלו יש להיות רגישים וערניים לחניכים ללא הורים או לחניכים שהוריהם לא מגיעים ליום הקשר המשפחתי. יש צורך לעשות עבודה מקדימה ולשאול את החניכים מי בא ליום הזה ולעשות מיפוי ראשוני לשם היערכות ומתן מענה לחניכים ללא עורף משפחתי.

**רעיונות חלופיים ליום קשר משפחתי לחניכים ללא עורף משפחתי או שלא מגיע נציג מהמשפחה עבורו:**

* ניתן להציע לחניך איש צוות מקהילת החינוך שיש לו קשר טוב ומשמעותי איתו שיכנס איתו לשיחה עם המחנכים.
* ניתן ליצור קשר עם איש צוות מהעבר שהיה משמעותי עבור החניך שילווה אותו.

**רעיונות להעצמת החניך שמשפחתו לא הגיעו:**

* ניתן להתקשר למשפחת החניך בערב של יום קשר משפחתי ולעדכן אותם על מצבו הלימודי, על התהליך שעובר ולשתף אותם בחוויות מהיום עצמו.
* ניתן לשלוח את התעודה שהחניך קיבל להורים- באישור החניך (בדואר, בווטסאפ...)
* ניתן לכתוב מכתב שמסביר את חשיבות שיתוף הפעולה בין ההורים והצוות או לקיים שיחת טלפון בנושא.
* מציאת הזדמנות להזמנת המשפחה בהזדמנות אחרת לקהילת החינוך.

**דגשים לוגיסטיים:**

**בחירת תאריך**

בתור התחלה, ישנה חשיבות לבחירת התאריך. למשל: כאשר מדובר בפנימייה, אם יום הקשר המשפחתי יתקיים ***בימי ראשון*** לאחר שבת חופשית -החניכים יוכלו לבוא עם הוריהם.

בקהילות עתירות יוצאי אתיופיה, ***יום חמישי*** הוא יום שפחות נוח משום שרוב החתונות בקהילה האתיופית מתקיימות בימי חמישי.

**הזמנה ורתימה לקראת יום הקשר המשפחתי**

* הזמנה מודפסת ליום הקשר המשפחתי תיכתב בשפות השונות בהתאם לרקע המשפחתי ולתרבויות המוצא בקהילת החינוך.
* שיחות טלפון עם בני המשפחה להזכיר את חשיבות היום ואת חשיבות הגעתם.
* שיחות כלליות עם החניכים על חשיבות היום וחשיבות הגעת בני המשפחה.
* איתור חניכים אשר זקוקים לשיחות אישיות להדגשת החשיבות ולרתימה.

**נגישות**

ניתן להקל על ההורים את ההגעה לימי קשר משפחתי על ידי העמדת הסעות לצורך ההגעה. במידה וקהילת החינוך תעמיד הסעות לרשות ההורים, יש לשער כי יגדל מספר ההורים שיגיע ליום הקשר המשפחתי.

במידה ומתארגנים לכך, יש לצרף להזמנה לוח נסיעות על פי זמנים. ניתן לסדר את ההסעות כך שיצאו מנקודות איסוף מרכזיות בהן יש ריכוז גבוה של משפחות.

בכל אוטובוס כדאי שיהיה איש קשר (יש אפשרות להיעזר בבוגרים המגיעים לסייע) ויש לכתוב בהזמנה את השם של איש הקשר ואת מספר הפלאפון שלו, בכל בעיה או לצורך הכוונה תהיה להורים כתובת שאליה הם יוכלו לפנות.

הזמנת הסעות לצורך היום היא הוצאה לא קטנה ויש לשקול את העלות מול התועלת בכך ואת המשמעויות לכאן ולכאן.

**תכנון לוח זמנים**

בבניית הלו"ז של היום יש לכלול תכנית המשלבת גורמים מגוונים בקהילה שתייצר חוויה קהילתית משמעותית, יחד עם לו"ז נפרד לכל קבוצה/ שכבה וזמן מובנה למפגש עם המחנכים (במקרה של כפרי נוער- מחנכי בית הספר ומחנכי הפנימיה).

**דוגמא ללו"ז אפשרי:**

**הגעה של ההורים** – במידה ומגיעים באוטובוסים במרוכז, כדאי שהצוות יבוא לקדם את פני ההורים והחניכים כאשר הם מגיעים.

**ארוחת צהריים** – הכנת החדר אוכל לקליטת מספר גדול של אנשים.

פגישה של חלק מההורים עם נציגי/עובדי החדר אוכל.

**פגישה עם המחנכים**- הכנת הכיתות ,והכנת המחנכים +מתורגמנים.

**מפגשים שכבתיים עם הצוות והעלאת נושאים לרב שיח והקשבה להורים**- אפשרות שהחניכים ייקחו חלק במפגש עצמו (מופע קטן המתאר את חיי היום יום או סוגיות שיש בין הורה לילד ועוד...).

**אירוח בחדרי החניכים** – הכנת פינות קפה וכיבוד. אפשרות למפגש קבוצתי עם המדריכים.

**מפגש מסכם כלל קהילתי** – התכנסות כלל קהילתית הורים, חניכים וצוות נפגשים לרב שיח, מופע של חניכים (אפשרות לריקודים מסורתיים,או חבורת הזמר של קהילת החינוך). ניתן לנצל את ההזדמנות למופע של תוצרי החוגים- תערוכות, ריקודים, נגינה, וכו'.

**רעיונות קטנים וגדולים לימי קשר משפחתי מוצלחים:**

* הרצאה להורים בנושאים רלוונטיים- הרבה הורים משקיעים ומגיעים מרחוק, זו הזדמנות של קהילת החינוך להביע הערכה דרך השקעה ביום זה גם בהעשרת ההורים עצמם. כחלק מהתכנית של היום, ניתן לערוך מפגשי הורים בקבוצות (ע"פ שכבות) עם יועצות/ עו"ס סביב נושאים שיקבעו מראש, ניתן להזמין גם הרצאה חיצונית (שאנחנו יודעים מראש שהיא מוצלחת!). כדאי לשים לב שהשיחות משדרות שיח בגובה העיניים וכבוד להורים, לחוכמתם ולניסיון החיים שלהם.
* הפנינג הצלחות- על מנת לתת להורים תמונה "עגולה" ככל האפשר של ילדיהם, בנוסף לעדכון במצב הלימודי ובתהליך שעובר החניך בקהילה באופן כללי, ניתן לערוך מעין הפנינג המציג את תוצרי העשייה של החניכים מהתקופה האחרונה- תוצרי חוגים, שיעורי אומנות, מועצת תלמידים, מעורבות חברתית, עבודות לימודיות ועוד. ניתן לייצר תערוכה של דוכנים מכל התוצרים כך שההורים יוכלו לעבור ולראות את ילידיהם מעוד זוויות שונות ומגוונות, וכך גם החניכים יחוו הצלחות במגוון דרכים.
* הזמנת ההורים להעביר סדנאות- ניתן לנצל את הגעתם של ההורים כדי להעביר מניסיונם לחניכים. ניתן להזמין מראש הורים מתנדבים (כמה שיותר) שיעבירו סדנאות בתחומי עיסוקם (סדנת אומנות, צבעות, נגרות, תיקון פנצ'רים, תחום ידע אקדמי ועוד...). ההעצמה ההדדית (הורה-חניך) במפגש כזה עשויה להיות משמעותית. והמסר שעובר באופן לא מילולי הוא של כבוד, הערכה ושותפות מלאה של ההורים בקהילה.
* צילומי מגנטים/ תמונה הורה + ילד- דרך נוספת להעביר מסר לא מילולי של שותפות ושל חיזוק הקשר בין ההורה לילד. אפשרות אחת היא להיערך מראש ולהזמין צלם מגנטים, במהלך היום תהיה עמדת צילום אליה יגיע ילד יחד עם הורה או בן משפחה ובסוף היום יקבלו למזכרת תמונת מגנט משותפת. אפשר לבקש מראש שעל המגנט יודפס משפט בנושא/ סמל בי"ס/קהילת החינוך וכו'. אפשרות נוספת- להזמין צלם תמונות רגיל שיכול להדפיס את התמונות במקום, החניכים יכינו מסגרות לתמונות כמתנה להורים לפני יום הקשר המשפחתי או בסדנא משותפת במהלך היום ובסופו יקבלו תמונה ממוסגרת שיעניקו להוריהם.
* ערב מאכלי עדות- במפגשים קבוצתיים/ כיתתיים. ניתן להיערך מראש למפגש סביב מאכלי עדות שההורים מכינים ומביאים מהבית. מפגש כזה מעודד השתתפות אקטיבית של מספר רב של הורים ומשדר עניין וכבוד במסורת המשפחתית ממנה הגיעו החניכים. מפגש כזה מבטא את העושר והמגוון התרבותי בקהילה והמחנך יכול להשתמש בכך כפתח לשיתוף של סיפורים וזכרונות.

**נספחים: (רשימת ציוד, רשימת משימות, טפסים שונים, דוגמאות)**

נספח 1:

**היערכות לוגיסטית ליום קשר משפחתי**

|  |  |  |  |  |  |
| --- | --- | --- | --- | --- | --- |
| **פירוט הנושא** | **מטרות** | **אחראי** | **שותפים** | **לו"ז** | **הערות** |
| הזמנות |  |  |  |  |  |
| שיווק (טלפונים,הזמנות) |  |  |  |  |  |
| תכנון לוח זמנים |  |  |  |  |  |
| גיוס מתורגמנים |  |  |  |  |  |
| נגישות (הסעות) |  |  |  |  |  |
| הכנת הצוות |  |  |  |  |  |
| כיבוד וארגון |  |  |  |  |  |
|  |  |  |  |  |  |

נספח 2:

**דגשים לקראת מפגש מחנכים ובני משפחה**

הורים/ אחים/ קרובים עושים דרך ארוכה לכבוד היום הזה. **חשוב מאוד** לזכור שהקשר עם הקרובים תורם לחניך, למשפחה ולכולנו (לצוות החינוכי). לכן:

* **יש להכין מראש מה אנו רוצים לומר על כל חניך/כה.**
* **במפגש עם ההורה המבוגר יש לשים לב לדגשים:**
* לשים לב לקודים תרבותיים המקובלים ביחס למבוגר בתרבויות שונות. יש להקפיד על מחוות המשדרות כבוד למבוגר.
* בתרבויות רבות ראוי לעמוד לכבוד אדם מבוגר הנכנס לחדר.
* בכל מקרה אמירת שלום תיעשה קודם למבוגר ואחר כך לילד.
* מי שלוחץ יד- ראוי שיעשה זאת בדרך המשדרת למבוגר- כבוד (אצל יוצאי אתיופיה לדוגמא לחיצת יד מכובדת נעשית בשתי ידיים).
* לפתוח שיחה בהתעניינות בשלום המשפחה ובנסיעה.
* דיבור ייעשה עם הפנים למבוגר /אב או אם. (לא לחניכים ולא למתרגם). ולהשתדל להימנע מתרגום של חניך/כה.
* **לשמוע את המבוגר** – במידה ועולה קושי יש לבקש את עצתו.
* לא להשתמש **ב"סלנג"** – להגיד אמירות ברורות.
* לומר את האמת בצורה בונה ולא מייאשת.
* ליצור שיחה מחזקת. לדוגמא: לא הילד חלש במתמטיקה אלא הילד צריך להשתדל יותר .
* להימנע מלהבטיח דברים שלא ניתן לקיים!
* בסיום השיחה להודות למבוגר שהגיע וללוותו לדלת הכניסה.

נספח 3:

**תדריך לשיחה טלפונית**

1. השיחה תפתח בהצגה עצמית של איש הצוות (מי אני ותפקידי בקהילת החינוך...)
2. הצגת נסיבות השיחה: "כמו בכל שנה גם השנה אנו מקיימים יום קשר משפחתי, שבו מזמינים את ההורים, משפחה וחברים של החניכים לבקר. יום זה מתקיים בתאריך\_\_\_\_\_ ורציתי להזמין אתכם ליום זה."
3. הסבר על חשיבות ההגעה של המשפחה ביום זה:
* הזדמנות לפגוש את המחנכים, המורים והצוות שעובד עם הילד שלכם.
* הזדמנות להתעדכן מה מצב ילדכם.
* חשיבות ההגעה שלכם עבור ילדכם.
* **חשוב לנו** שתגיעו ונשמע מכם ומניסיונכם.
1. פירוט לו"ז ברמה כללית
2. פירוט עניינים טכניים: מאיפה ההסעות תצאנה, זמני נסיעות
3. במידה וההורה אומר שלא יגיע - לשאול מה הבעיה? איך אני יכול לעזור? אפשרות שמישהו אחר מהמשפחה יגיע.

נספח 4:

**סידורי נסיעות (דוגמא)**

מערך היסעים מכל רחבי הארץ ,אוטובוסים האוספים הורים לפי לוח נסיעות שנמסר להורים בהזמנה. אם אפשר לתכנן כך שהסעות תצאנה מנקודות איסוף שהן מרכזיות ושיש בהן ריכוז גבוה של משפחות לדוגמא:

* **מבאר שבע** – מהרחבה של התחנה המרכזית ובאיסוף עוברים דרך אשקלון ואשדוד.
* **תל אביב** – מהקומה ה6 בתחנה המרכזית ומגיע ישירות לכפר.
* **נתניה**- מהרחבה של התחנה המרכזית עובר דרך חדרה.
* **חיפה**- מהתחנה מרכזית איסוף בדרך אם יש צורך.

**ממרכזי קליטה מרכזיים ושיש בהם ריכוז גבוה של משפחות יש לעשות איסוף מהמרכז קליטה עצמו.**

בכל אוטובוס יהיה איש קשר (יש אפשרות להיעזר בבוגרים המגיעים לסייע) ויש לכתוב בהזמנה את שם של האיש קשר ואת מספר הפלאפון שלו,בכל בעיה או לצורך הכוונה תהיה להורים כתובת שאליה הם הוא יוכלו לפנות.

**טבלת התארגנויות לוגיסטיות היסעים:**

|  |  |  |
| --- | --- | --- |
| **משימה** | **לוח זמנים** | **הערות** |
| תיאום עם חברת הסעות | חודש לפני |  |
| תיאום עם גורמים חיצוניים (קב"טים של תחנות מרכזיות ומרכזי קליטה) | חודש לפני האירוע |  |
| הכנת שלטים בשפות השונות לאוטובוסים+אישורים רלוונטיים | שבוע לפני |  |
|  |  |  |
|  |  |  |

נספח 5:

**יום קשר משפחתי סיכום מפגשים**

שם הקבוצה:\_\_\_\_\_\_\_\_\_\_\_

שם המחנכים:\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
| **שם החניך** | **נציג המשפחה (קירבה)** | **מסרים עיקרים (מהצוות החינוכי)** | **מסרים עיקרים מהמשפחה** | **מסקנות וסיכום** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

נספח 6:

**רעיונות ותוכניות לדוגמא ליום קשר משפחתי- מהנעשה בקהילות החינוך**

**כפר הנוער תו"ם:**

12:00 – 13:15 – קבלת פנים

מפגש שכבתי במועדונים (משפחות +תלמידים+אנשי צוות+בוגרים).

13:15 – 14:00 – ארוחת צהריים חגיגית

14:00 – 16:00 – מפגש עם המורים ומחנכי הפנימיה לשיחות אישיות

14:45 – 16:15 – קבלת הורים של התלמידים האקסטרנים (חדר עם כיבוד יועמד לרשותם).

16:15 – 18:00 – התכנסות באמפי למופע יום המשפחה:

מופע חליליות

מופע גיטרות

מופע של המקהלה

מופע של להקת ג'ננה.

18:00 – פיזור

**כפר הנוער ימין אורד:**

11:00 – 11:30 – קבלת פנים לבני המשפחות בביתני החניכים.

11:30 – 12:00 – ארוחת צהריים.

12:00 – 15:00 – מפגש בני המשפחות והחניכים עם צוות בית הספר וצוות ההדרכה בכיתות.

15:15 – 15:45 – מפגשים שכבתיים.

16:00 – 16:30 – מפגש כפרי באולם הספורט:

- שיחה עם מנהל הכפר

- דברי ברכה

- הופעות אומנותיות של החניכים

16:45 – פיזור.

* רעיון מקורי שניתן ליישם ביום קשר משפחתי- הורים מעבירים סדנאות בתחומי העיסוק שלהם, בתחביבים שונים ועוד. לא רק מוזמנים אלא שותפים ממש ותורמים מהידע שלהם. הזדמנות מצוינת להעצמת ההורה בעיני הילד שלו ולחיזוק הגאווה של הילד בהורה.



**יום קשר משפחתי בנוה עמיאל-** למחרת ט"ו בשבט נערך בכפר יום מיוחד ומרגש שמטרתו חיזוק הקשר עם משפחות התלמידים והיכרות מעמיקה שלהם עם כפר הנוער. לאורך היום הגיעו הורי התלמידים וקרובי משפחה נוספים. הם נפגשו עם מורים ואנשי צוות שונים וקיבלו את תעודות המחצית של ילדיהם. לאחר מכן, נערכה ארוחת צהריים גדולה וחגיגית ולסיום טקס מרגש שכלל קטעים מוסיקליים מאת חניכי הכפר, חלוקת תעודות הצטיינות ושיחה של מנהל הכפר. הפתעת הטקס הייתה מופע של חניך יחד עם אביו במחרוזת שירים מבית אבא. כמידי שנה- חניכים שהוריהם לא הגיעו ליום זה- בחרו מבוגר משמעותי מהצוות שייכנס איתם למפגש עם הצוות וקבלת התעודה. הילד והמבוגר שבחר מתקשרים אל ההורים לעדכון ושיתוף.

**יום קשר משפחתי בימין אורד- ביום הקשר המשפחתי בימין אורד יש זמן לכל הורה, גם אם הוא בצד השני של הגלובוס.** בכפר הנוער ימין אורד הגדירו שתי מטרות ליום הקשר המשפחתי השנה: הראשונה - לאפשר לכל הורה לראות ולחוות כמה שיותר מהנעשה עם ילדו במסגרת הכפר והשנייה-  להגיע לכל הורה.

ואיך?

כל ילד קיבל עבור משפחתו ערכה שהכילה כרטיסיית זמנים ותחנות. התחנות הורכבו מהדברים אותם חווה הילד ביום יום בכפר, החל ממחנך הכיתה , המדריך, המורים המקצועיים, מורי החוגים, החדר והפינה האישית. לכל מקום תואם זמן ובכל תחנה קיבל הילד מדבקה שהעידה שעבר בה. כך, נמנעו תורים מחוץ לחדרי המורים וההורה, זכה להתבוננות של מספר לא מבוטל של זוגות עיניים הרואות את הילד בכפר.



ומה לגבי ההורים שאינם בארץ?

צוות המח"מ של ימין אורד יחד עם המורים המדריכים ואנשי המחשוב הרכיבו מערכת של "skype" ובתיאום מראש עם ההורים, נכנסו הילדים בזמן שהוקצב להם אל חדר המורים והתקשרו להורים וכך זכו לשיחת מחנך כמו כל ילד.

רכז בפנימיה: היו שנים בהם שאלנו את עצמנו האם להוציא את ילדי נעל"ה לפעילות מחוץ לכפר בזמן יום הקשר המשפחתי, בגלל הקושי של המרחק מההורים.. השנה לא היתה כלל שאלה. זה מרגש מאוד שניתן לקיים את המהות של היום ולחזק את הקשר עם המשפחות, למרות שהם לא כאן פיזית. בדיוק כמו שאנחנו אומרים לילד "לא מוותרים עליך ולא לך" כך גם אנחנו לא מוותרים על הקשר עם ההורים שלך.

חניך נעל"ה חמ"ע: זה לא הפעם הראשונה שהמחנך שלי מדבר עם ההורים ב- skype אבל הפעם זה היה אחרת. חיכיתי לתור שנקבע לי כמו כל החברים שישבו עם ההורים, והיה כיף לשמוע כמה התקדמתי כשאבא מסתכל ושומע.

מנהל המרחביה וסגן מנהל הכפר: לא המצאנו שום דבר, מדובר פשוט בניצול משאבים קיימים וניתוב שלהם אל הקונסטלציות הנכונות. חלוקת הזמנים המפורטת מאפשרת להשתמש בזמן העומד לרשות ההורה פה בדרך היעילה ביותר.

**לקריאה נוספת (מאמרים להרחבה וכו')**

* **"שימור ושיקום קשרי משפחה בעת סידור חוץ ביתי פנימייה", מאת: אירית מירו וד"ר עמנואל גרופר (מאמר)**"בעבר רווחה הגישה שהפנימיות בעיקר הטיפוליות "מצילות" את הילד מהמשפחה שלו ומעצמו לכן, לא ראו צורך בקשר עם המשפחה הביולוגית ובמקרים רבים התעלמו מקיומה. בשנים האחרונות התעוררה ההבנה שלא ניתן להפריד בין ילדים להורים. והחלה מגמת שיפור בקשר עם ההורים ומשפחות החניכים..." לצורך כך נערך המחקר (המצ"ב בנספחים) שהוזמן ע"י הביטוח הלאומי.המחקר בדק את ההשפעה של תוכנית מסוימת המחזקת את הקשר בין צוותי הפנימיות לבין משפחות החניכים *–* *המחקר הוכיח באופן ברור ששיפור הקשר – הורה- ילד- פנימייה השפיע באופן משמעותי על תפקודו של הילד.*
* ***"לפי הדרך בה ההורים מעצבים את הילד – כך נוצר הילד"*** (פתגם מאוצר הפתגמים של יהודי אתיופיה)
* **השותף הסמוי במערכת - מעורבות הורים בבית הספר**  -http://www.articles.co.il/article/
* [**מעורבות בערבון מוגבל / חיים עמית**](http://itu.cet.ac.il/DisplayBinaryFile.aspx?sContext=WordVersion&sContentType=doc&nItemID=1895)**-** האם ההורים הם אויב, לקוח, משאב או שותף? – http://www.orianit.edu-negev.gov.il/